<classify> NICHUKUE nafasi hii kumshukuru Rais John Magufuli kwa maagizo yake ya kuzihamisha halmashauri mbalimbali za wilaya kwenda katika maeneo yao ya utawala. JPM, Mungu ataendelea kukupatia neema na maisha marefu kwa uamuzi mzuri, wa busara.Kwa takribani miaka minne nimeongoza halmashauri mbili za wilaya zenye mahitaji tofauti ya wananchi, ikiwamo Halmashauri ya Wilaya Musoma ambayo makao makuu yake yalipangwa kuwa eneo la kata ya Murangi, takribani kilomita 56 kutoka Musoma Mjini.Hata hivyo, hapo awali wafanyakazi wote wa halmashauri hii walikuwa wanaishi Musoma Mjini na mara chache walitembelea huko vijijini kutatua matatizo ya wananchi maskini ambao ndio waajiri wao. Hali hii imenisumbua kwa muda mrefu kwani kila nikizunguka na kamati ya usalama ya wilaya tulikuwa tunakutana na migogoro ambayo ilipaswa kutatuliwa na watumishi wa halmashauri ambao hawako huko.Hali hii ilisababisha mimi Mkuu wa Wilaya kila wiki nitembelee vijiji mbalimbali kutatua migogoro ya ardhi na kuhamasisha shughuli za maendeleo. Halmashauri ilikuwa inakwama kuwafikia wananchi kwa sababu ya gharama za uendeshaji zinazoongezeka kutokana na umbali uliopo kati ya halmashauri ilipo na wananchi.Kwa mfano, Halmashauri ya Wilaya ya Musoma ilikuwa katika eneo la Manispaa na ili kufikia kijiji cha mwisho lazima usafiri kilometa 92. Kwa upande mwingine mwananchi ili apate huduma ya Mkurugenzi lazima asafiri kilometa 92 pia. Kwa uamuzi wa halmashauri kuhamia kwenye maeneo yake ya utawala, Rais Magufuli Mungu akubariki sana. Umefuta machozi ya wananchi wanyonge.Uamuzi huu umeleta faida zifuatazo: Mosi, wananchi watapata huduma kwa haraka na imewapunguzia gharama za usafiri. Pili, usimamizi wa shughuli za maendeleo utaongezeka kwani wafanyakazi wa halmashauri watawafikia kwa wakati wananchi na kutembelea miradi ya maendeleo. Tatu, ukusanyaji wa mapato ya serikali hasa mapato ya ndani ya halmashauri utaongezeka.Nne, matumizi ya halmashauri yatapungua kwa sababu posho za madiwani zitapungua pia kwani kwa sasa vikao wanafanyia kwenye maeneo yao ya utawala. Tano, gharama za utengenezaji wa magari na mafuta zitapungua pia kwa kila halmashauri. Sita, malengo ya kugawanywa kwa halmashauri ili kusogeza kuhudumia kwa wananchi yatakuwa yametimizwa.Katika muda wangu wa miaka minne kama Mkuu wa Wilaya, hali ya halmashauri ya Musoma kufanyia kazi katika eneo la manispaa ilinikera sana. Ni kwa hali hiyo, nilianza kuwatafuta wadau ili tuweze kujenga majengo ya ramani rahisi ya kuhamishia halmashauri katika kijiji cha Murangi na mdau wa kwanza alikuwa Balozi wa Tanzania nchini Sudan Kusini ambaye alinitumia ramani rahisi ya kujenga majengo ya halmashauri.Halikadhalika, Mbunge wa Musoma Vijijini, Sospeter Muhongo na Mkuu wa Mkoawa Mara, Adam Malima, tuliwahi kutengeneza ramani ya majengo ya ofisi yenye ukubwa wa madarasa manne na tukakubaliana tutatengeneza vyumba vya silingibodi ili halmashauri ihamie kwenye eneo lake la utawala. Wakati tunaendelea mchakato huu maagizo ya Rais yakatoka na binafsi nilipatwa machozi ya furaha.Ninapoandika makala haya leo, Halmashauri ya Wilaya Musoma imehamia eneo la Mugango kwa muda, umbali wa kama kilometa 26 kutoka Musoma Mjini. Eneo hili la Mugango lina majengo yaliyokuwa ya kiwanda cha kuchambua pamba Mugango Ginnery.Tutakapopata fedha tutajenga majengo ya kudumu katika eneo la Murangi lililopo kilometa 56 kutoka Musoma Mjini na pia ni katikati ya eneo la Utawala la Halmashauri ya Wilaya ya Musoma.Kwa maneno mengine tumehamia kwenye eneo la utawala lakini hatujafika kwenye eneo lengwa la makao makuu ya halmashauri. Hali hii ya kusogea angalau kwa kutumia majengo yaliyopatikana ni mafanikio makubwa kwa wananchi tunaowatumikia. Kwa Halmashauri ya Musoma, eneo la Makao Makuu sio tatizo kwa sababu ya jiografia yake kukaa vizuri.Jiografia ya Halmashauri ya Wilaya imejitenga kiasi kwamba eneo lake lipo upande mmoja kuliko maeneo mengine ambayo halmashauri za Wilaya huzunguka Halmashauri za Miji na Manispaa. Kwa baadhi ya Wilaya jiografia hii imeleta changamoto kubwa kwa wananchi kwani ili mwananchi afike makao makuu ya Halmashauri yake kupata huduma analazimika kupita halmashauri ya mji kwanza.Mfano wa hili ni pamoja na Halmashauri ya Wilaya ya Bunda ambayo kwa sasa imehamishia makao yake eneo la Kibara. Halmashauri ya Wilaya Bunda imezunguka eneo la Halmashauri ya Mji wa Bunda kwa upande mmoja na hivyo mwananchi wa kijiji cha Kyandenge au Kata Muguta na Mihingo kwa mfano, ili apate huduma kwenye makao makuu halmashauri yake atatembea zaidi kilomita 100 ili afike Kibara.Hivyo, lazima apande gari kutoka kijijini kwake hadi Bunda Mjini kama kilomita 50-60 na akifika Bunda atapanda tena gari lingine la kumpeleka Kibara, zaidi ya kilometa 60. Mgawanyo huu haujazingatia malengo mahususi ya kuanzishwa kwa halmashauri hizi ambayo ni kusogeza huduma karibu na wananchi. Mfano mwingine ni Halmashaur ya Wilaya Tarime ambayo imezunguka Halmashauri ya Mji wa Tarime.Halmashauri hii hivi sasa makao makuu yake yapo Nyamwaga na imehamia katika eneo lake la Nyamwaga. Hata hivyo, mgawanyo ulivyokaa unaumiza wananchi maskini kwani mwananchi wa Kijiji cha Bumera, kwa mfano, ili afike Makao Makuu ya Halmashauri yake Nyamwaga lazima asafiri kilomita 60-70 na anapitia katika halmashauri ya mji ndipo apande gari tena hadi Nyamwaga. Lengo kama ni kuwahudumia wananchi tuangalie jiografia na mgawanyo wa maeneo husika.Mfano wa tatu ni Halmashauri ya Wilaya Babati. Halmashauri hii imeizunguka Halmashauri ya Mji wa Babati sehemu yoyote itakapoamuliwa makao makuu ya halmashauri ya wilaya kwa mgawanyo wa jiografia iliyopo sasa itamtesa mwananchi wa upande mmoja wa halmashauri na jimbo la Babati vijijini.Kwa mfano mwananchi wa Kijiji cha Moya Mayoka, kata ya Magara ili apate huduma ya halmashari yake lazima asafiri mpaka Babati Mjini na akifika mjini anapanda tena basi hadi Dareda Misheni. Ina maana mwananchi atasafiri zaidi ya kilometa 180 kwenda na kurudi kupata huduma.  <topic>: kitaifa 